Pop-up-sykkelveg

En **pop-up sykkelveg** eller et **pop-up sykkelfelt** er et en sykkelveg eller sykkelfelt som settes opp raskt for å teste, pilotere eller prøve ut ny infrastruktur som forbedrer forholdene for folk som sykler. Det kan være en rask måte gi syklister bedre plass og trygghet der det ellers er dårlige sykleforhold. Dersom det er vellykket kan det gjøres permanente endringer.

De merkes vanligvis med trafikkjegler og vegoppmerking, og tar som regel utgangspunkt i å gjøre et tidligere kjørefelt eller parkeringsfelt om til sykkelfelt. I Berlin er kostnaden for popup-sykkelfelt rundt 9500 euro eller rett over 100 000 kr (2020) per kilometer.

Under koronapandemien satte mange byer opp popup-sykkelfelt for å satse på sykling som et alternativ til kollektivtransport, både på grunn av frykt for smitte og at det ble kjørt med begrensede mengder passasjerer. En kasus-kontrollstudie fra 2021 fant at omforderling av gateareal til pop-up sykkelfelt under korona-pandemien førte til store økninger i sykling, og kunne ha betydelige miljø- og helsegevinster. 

## Historie
Pop-up sykkelfelt oppstod i Nord-Amerika, hvor for eksempel New York City har gjennomført en rekke eksperimenter med kortsiktig sykkelinfrastruktur. 

Under koronapandemien ble det opprettet mer plass for sykkeltrafikk i Colombia, først i hovedstaden Bogotá, over totalt mer enn hundre kilometer med hovedveier. I Tyskland ble det satt opp popup-sykkelfelt i Berlin fra 25. mars 2020 med utgangspunkt for en begrenset periode frem til 31. mai 2020, men fristen ble forlenget til slutten av året. I flere byer, inkludert Stuttgart, organiserte sykkelforeninger kampanjer som ba om å lage popup-sykkelfelt.

Mexico City kunngjorde en 54 kilometer lang pop-up sykkelfelt i Av Insurgentes og Eje 4 for å skape et alternativ til bybussene. Andre meksikanske byer som har laget pop-up sykkelfelt er Zapopan i Jalisco, San Pedro Garza García i Nuevo León, og Puebla i Puebla. 

## Konsept
På veger med to felt i begge retninger kan høyre kjørefelt (eller eventuelt parkeringsfelt for motorisert trafikk) omgjøres til sykkelfelt.

Distriktsmyndighetene i Berlin Friedrichshain-Kreuzberg har laget et konsept hvor pop-up sykkelveger kan settes opp innen ti dager og i elleve steg, fra identifisering av de berørte områdene, konsultasjon med myndighetene som skal involveres, bestilling av tiltak og midlertidig skilting, til ferdigstillelse. Følgende fire grunnleggende prinsipper brukes i designprosessen:

* **Trafikkseparasjon**: Fysisk adskillelse av gangtrafikk, sykkeltrafikk og biltrafikk utover bare merking, som om mulig ikke trenger å krysses av biltrafikk for parkering
* **Tilgivende infrastruktur**: Infrastruktur som minimerer risikoen for skader ved feil oppførsel, for eksempel ved hjelp av sikkerhetsavstander mellom kjørebane og kantstein eller kjegler, eller bruk av skilleelementer laget av ettergivende materialer
* **Forutsigbarhet**: Lett forståelig og mindre kompleks trafikkruting
* **Nettverkstilnærming**: Etablering av transportnettverk for å avlaste enkeltvegstrekninger

## Trygghet i kryss
Som ved annen sykkeltrafikk og trafikk forøvrig er kryss og rundkjøringer utsatte ulykkespunkter. Derfor er det ønskelig å skille bilister fra myke trafikanter.

I Berlin i juni 2020 kritiserte Siegfried Brockmann, leder for ulykkesforskningsavdelingen til forsikringsselskapene, popup-en mellom Petersburger Straße og Mühsamstraße hvor en kvinnelig syklist som kom fra popup-en ble drept av en lastebilsjåfør som svingte til høyre. Imidlertid ville ikke permanent sykkelveg alene gitt en trygg løsning for kryssene, da måtte isåfall kryssene også ha blitt bygget om og trafikklysene endres.

En løsning kan være å lage midlertidige beskyttede kryss i form av forlengninger av kantsteiner når det lages pop-up sykkelveger. Når det skal lages permanente sykkelveger kan det være aktuelt å bygge permanente beskyttede kryss.

## Se også
* Beskyttet kryss, et vegkryss der syklister og fotgjengere er skilt fra bilister
* Beskyttet rundkjøring, rundkjøring der syklister og fotgjengere er skilt fra bilister
* Taktisk urbanisme, lavpris, midlertidig forbedring av en by

## Referanser